*Projektas*

**LIETUVOS RESPUBLIKOS SEIMO**

**REZOLIUCIJA**

**2018 m. d.**

 **DĖL VYRIAUSYBĖS PATEIKTŲ MOKESTINĖS IR PENSIJŲ SISTEMŲ PERTVARKOS PROJEKTŲ**

Lietuvos Respublikos Seimas,

***įvertinęs***, kad Lietuvos Respublikos Vyriausybė priėmė sprendimus dėl mokesčių sistemos ir pensijų sistemos pertvarkų, nederindama šių sprendimų ir nesiekdama platesnio sutarimo su socialiniais partneriais, parlamentinėmis politinėmis partijomis bei ekspertų bendruomene;

***atsižvelgdamas***, kad valstybės pajamų iš mokesčių pagrindinė paskirtis yra sutelkti išteklius finansuoti viešąsias paslaugas, dėl kurių valstybė yra įsipareigojusi savo gyventojams, todėl surenkamų pajamų apimtis privalo koreliuoti su prisiimtais įsipareigojimais, antraip kyla atskirų sektorių stagnacijos ir nepakankamos viešųjų paslaugų kokybės arba valstybės skolos augimo rizikos;

***atsižvelgdamas***, kad mokesčių sistemos pagrindinė paskirtis yra perskirstyti mokesčių naštą taip, kad plačiosios visuomenės toks paskirstymas būtų vertinamas kaip teisingas;

***atsižvelgdamas***, kad labiau kosmetinės mokesčių sistemos korekcijos, nors ir sprendžia tam tikras atskiras problemas, yra nepajėgios įgyvendinti aukščiau nurodytų tikslų ir niekaip esmingai negali pasikeisti nei švietimo, nei sveikatos apsaugos, nei socialinės apsaugos, nei kitų viešųjų sektorių padėtis, nei visuomenės požiūris į mokesčių sistemą;

***atsižvelgdamas***, kad savo esme analogiškas pastabas Vyriausybės teikiamiems siūlymams teikia ir nuo Vyriausybės nepriklausomi bei tarptautinių institucijų analitikai - Lietuvos Bankas; Tarptautinis Valiutos Fondas. Panašūs pastebėjimai ir Europos Sąjungos Tarybos 2018.05.23. paskelbtose Rekomendacijose Lietuvai dėl šalies Nacionalinės reformų programos;

***atsižvelgdamas***, kad pensijų sistemos pertvarkos svarstymas atsietai nuo mokesčių sistemos pokyčių ne tik, kad negali leisti užtikrinti logiško ir nuoseklaus pokyčio visuomenei senėjant, bet gali sukurti dar daugiau fragmentiškumo ir netolygumų bei būtinybės pakeitimams ateityje;

***nutaria*** remdamasis Seimo Statuto 71 straipsniu sudaryti laikinąją parengiamąją Seimo komisiją, pavedant jai kartu su Vyriausybės atstovais, svarbiausių institucijų ekspertais bei socialiniais partneriais išsamiai apsvarstyti Vyriausybės parengtus pertvarkų projektus ir iki 2018 spalio 1 d. pateikti savo išvadas bei parengti reikalingus įstatymų projektus Seimui siekiant užtikrinti, kad mokesčių ir pensijų sistemos pokyčiai būtų adekvatūs iššūkiams, kylantiems viešiesiems finansams ir viešosioms paslaugoms trumpuoju ir ilguoju laikotarpiu.

Teikia

Seimo nariai

Gabrielius Landsbergis

Eugenijus Gentvilas

Juozas Olekas

Bronislovas Matelis